J. Vaľová, poslankyňa: (2008-09-11):
Pozitívne je, že sa opätovne zavádza valorizačný mechanizmus opakovaných peňažných príspevkov na kompenzáciu tak, že výška týchto príspevkov je vyjadrená v percentách zo sumy životného minima pre jednu plnoletú fyzickú osobu, čo zabezpečí zvýšenie opakovaných peňažných príspevkov na kompenzáciu pri každom zvýšení sumy životného minima. Návrh ustanovuje podmienky poskytnutia nového peňažného príspevku určeného na kúpu zdvíhacieho zariadenia a peňažného príspevku na úpravu osobného motorového vozidla. S cieľom zvýšiť objektivitu posudzovania znevýhodnených a poskytovania peňažných príspevkov na kompenzáciu navrhovaná právna úprava novým spôsobom vymedzuje odkázanosti fyzickej osoby s ťažkým zdravotným postihnutím na kompenzácie. V záujme zabezpečiť objektivitu poskytovania tejto formy pomoci zavádza kategorizáciu pomôcok a poskytovanie peňažného príspevku na kúpu pomôcky na základe taxatívne vymedzeného zoznamu pomôcok, ako aj zoznamu stavebných prác, materiálov, zariadení a účely peňažného príspevku. Na potreby pri zabezpečovaní starostlivosti o staršie osoby a osoby s ťažkým zdravotným postihnutím reaguje návrh zákona novým definovaním podmienok poskytovania peňažného príspevku na opatrovanie s určením nových kritérií pre posudzovanie odkázanosti fyzickej osoby s ťažkým zdravotným postihnutím na opatrovanie v prílohe č. 3 návrhu zákona o sociálnych službách a o zmene a doplnení niektorých zákonov. Predložený návrh zákona jasne určuje platenie úhrady za zdravotné výkony a za účely kompenzácie. V záujme zvýšiť dostupnosť štátnych orgánov a zjednodušiť proces vydávania osobitných označení motorového vozidla pre ľudí so zdravotným postihnutím sa táto pôsobnosť presúva z rezortu Ministerstva vnútra Slovenskej republiky na rezort ministerstva práce, sociálnych vecí a rodiny, ktorý bude vydávať parkovacie preukazy. Parkovacie preukazy budú vyhotovované v súlade s odporúčaním Rady Európskej únie zo 4. júna 1998 o parkovacích preukazoch pre osoby so zdravotným postihnutím. Navrhovaným zákonom sa zavádzajú ochranné prvky na preukazy fyzickej osoby s ťažkým zdravotným postihnutím a preukazy fyzickej osoby s ťažkým zdravotným postihnutím so sprievodcom, čo prispeje k eliminácii možného zneužívania preukazov v iných systémoch. V záujme zabezpečiť jednotnosť aplikácie zákona na celom území Slovenska sú jeho súčasťou aj prílohy so vzormi lekárskych nálezov, lekárskeho posudku, výkazu osobnej asistencie, potvrdenie a vyplatenie odmien osobnému asistentovi. Ak dovolíte, rada by som zareagovala ešte na moju kolegyňu predrečníčku pani poslankyňu Radičovú a chcela by som jednoznačne pripomenúť, že na kompenzačné kategorizačné komisie je zákon a tento zákon je zákon ministerstva zdravotníctva a tam je jasne určené, kto môže a kto nemôže byť členom. Ale je prísľub od ministra zdravotníctva, že sa tento zákon bude novelizovať. A ďalšiu vec, ktorú by som... (Hlasy v sále.) Áno. A ďalšiu vec, ktorú by som chcela povedať, ja si myslím, pani ministerka, ja by som mala taký návrh, že v rámci riešenia finančných prostriedkov by mali všetci zamestnanci ministerstva práce z roku 2006 dostať dovolenky, pretože všetky zákony bývalá pani exministerka Radičová vypracovala na 90 %. Neviem, či zbytočne nemrháte finančnými prostriedkami a fondmi, ale myslím si, že to tak nie je, takže chcem povedať, že je to forma určitého spôsobu prezentácie, pretože viem, že na zákonoch pracujete pravidelne a s veľkým nasadením. Ďakujem.